Ross Kolby

Utdannelse

Kolby er utdannet ved Asker Kunstskole (1991-1992), Statens kunst- og håndverksskole i Oslo (1992–1998) og ved Accademia di Belle Arti i Roma i Italia, (1994-1995). Han arbeidet i København fra 1999–2004, og har siden da bodd og arbeidet i Oslo.

Maleren

Kolby har hatt flere separatutstillinger både i Norge og Danmark og har deltatt på en rekke kollektivutstillinger også i Norge, Danmark, Sverige, Polen og Litauen.
Han er kjent for å ha malt en rekke omstridte bilder som blant annet tematiserer rasisme, Downs syndrom, miljøødeleggelser, seksuelt misbruk av barn og krigsproblematikk. Kolby har flere ganger brukt paver som symbolbærere i maleriene sine. Han mottok drapstrusler da han i 1997 skulle stille ut det store, historiske verket Mordet på Pave Johannes Paul I. Maleriet ble først utstilt året etter som følge av at Oslo-politiet avdekket en gruppe katolikker som sto bak truslene.
Også i malerier med temaet rasisme og katolske presters seksuelle misbruk av barn bruker Kolby en pave som symbol. Han laget i 2013 dokumentarfilmen And the truth shall make you free om barnemisbruket i den katolske kirke.
Etter terrorangrepet i Oslo og på Utøya 22. juli 2011 malte Kolby en Yara-sekk med kunstgjødsel for å debattere ekstremisme og enkeltmenneskets ansvar for å bruke eller misbruke tilgjengelig teknologi.
Kolby har også malt en rekke portretter av blant andre Per Aabel, Thorvald Stoltenberg, Leif Ove Andsnes, Gunnar «Kjakan» Sønsteby, Erling Lorentzen, Ingvald Wahl og Wilhelm Mohr.
I forbindelse med feiringen av 70-årsjubiléet for frigjøringen fra tysk okkupasjon under andre verdenskrig fikk Kolby i 2015 oppdrag av Norges Hjemmefrontmuseum på Akershus festning å portrettere Norges tre generasjoner monarker knyttet til andre verdenskrig. Han malte Harald V, Olav V og Haakon VII i et trippelportrett med tittelen Frigjøringskongene.
Portrettene ble omstridte idet kunstkritikerne gikk hardt ut mot dem i media, mens publikums reaksjoner var positive på Norges Hjemmefrontmuseum hvor maleriene i dag henger permanent utstilt.
Dokumentarfilmen Frigjøringskongene som ble laget til avdukingen av portrettene setter maleriene inn i historisk sammenheng med kongefamilien og deres innsats under andre verdenskrig.
I forbindelse med 25-årsjubileet for kongeparets signing i 1991 fikk Kolby høsten 2016 i oppdrag kunstnerisk å markere signingsdagen til Riksregaliemuseet i Erkebispegården i Trondheim. Han malte bildet Signingsmorgen hvor han portretterer kongeparet, selve signingen og Norges nyere historie.
Maleriet er det første som fremstiller Norges konge- og dronningkrone som hovedmotiv, og ble avduket ved korsalteret i Nidarosdomen i en seremoni som en avslutning på signingsjubileet. Maleriet henger permanent utstilt i Riksregaliemuseet i Lavetthuset i Erkebispegården.
I 2017 fikk Kolby i oppdrag å male et portrett som skulle hedre de norske krigsseilernes innsats. Maleriet skulle utstilles permanent i Forsvarsmuseets avdeling Marinemuseet i Horten. Kolby valgte å male matrosen og skytteren Ingvald Wahl (1919 - 2018), som er selve inspirasjonskilden til hovedpersonen Skogsmatrosen i Jon Michelets suksessfulle romanserie En sjøens helt – Skogsmatrosen. Maleriet ble avduket høsten 2017 med Wahl tilstede.
Vinteren 2019 meldte NRK at Kolby skal portrettere Dame Vera Lynn til Royal Albert Hall i London. Lynn er et britisk ikon kjent fra sine opptredener for de allierte soldatene under 2. verdenskrig. Lynns tusener av konserter og turnéer i Afrika, India og Burma ga henne en unik plass hos både militære og sivile verden over, også grunnet radioprogrammet Sincerely Yours som BBC kringkastet over hele kloden gjennom krigsårene.
Hennes sanger som We'll Meet Again og The White cliffs of Dover er for mange blitt selve kjenningsmelodiene til andre verdenskrig. Lynn ble også udødeliggjort av Pink Floyd på albumet The Wall med Roger Waters' sang Vera/Bring the Boys Back Home.
Kolby møtte den 101 år gamle sangeren i hjemmet hennes utenfor London og gjorde studier til portrettet. Maleriet Dame Vera Lynn - Portrait of a Legend skal avdukes i Royal Albert Hall vinteren 2020 og henge permanent i konserthuset.

Forfatteren

I 2001 debuterte Kolby skjønnlitterært med eventyrromanen Will O'Phillie og Lord Falconbridges historie utgitt på Cappelen Damm. Handlingen er lagt til England hvor den 12-årige Will O'Phillie plutselig vekker til live magiske krefter da han vandrer i en skog og leser høyt fra en Shakespeare-sonette. Dette vekker til live hodet av den over 400 år gamle Lord Henry Falconbridge som ble halshugget i 1622. Sammen legger de ut på en reise for å bekjempe et angrep fra mørke krefter samt for å finne Ophelia, Lord Falconbridges kjæreste fra 1600-tallet. Romanen utkom også på dansk.
I 2008 kom Kolby med den historiske romanen Flammer om hekseprosessene i Nord-Norge på 1600-tallet på Kagge Forlag. Handlingen er lagt til Lyngen i Troms hvor en kjærlighetshistorie og et drama utspiller seg rundt Christian IVs besøk på stedet i 1599. Boken tematiserer hekseprosessene i nord og religiøs undertrykkelse av kvinner. Kolby har også skrevet historien som filmmanuskript og har arbeidet for en filmatisering av historien.
I 2009 utga han på Kagge Forlag boken På spøkelsesvandring – hjemsøkte steder i Norge sammen med Kristin Amundsen. Boken er en vandring gjennom kjente og ukjente påstått hjemsøkte steder i Norge.

Skuespilleren

Som skuespiller er Kolby en del av ensemblet Bærum Teaterselskap hvor han har har spilt større og mindre roller, samt at han har medvirket i en rekke film- og TV-produksjoner.
Våren 2019 hadde han premiere på vandreforestillingen Krigens skjebner på Akershus festning. Gjennom syv skjebner levendegjør Kolby okkupasjonen fra tyskernes ankomst i 1940 til Kongefamiliens hjemkomst i 1945. Han forteller om de dramatiske hendelsene på stedene der de skjedde, akkompagnert av filmmusikk og lydeffekter.